section_heading: <center> Velika nagrada Bahreina</center>
paragraph_text: U 21. krugu, Sainz je prešao Alonsa i Vettela koji još nije bio u boksu. Nijemac je na starim gumama počeo gubiti dosta pozicija, a svoju prvu promjenu guma obavio je u 25. krugu s 14. mjesta, kada je medium zamijenio hardom. Pérez je za sve to vrijeme napredovao na gridu, te u 25. krugu pretekao Sainza na 8. mjestu, a dva kruga kasnije i Strolla na 7. mjestu. U 29. krugu Hamilton je drugi put stao u boks i ponovno se vratio na stazu s hard gumama. Bottas je ušao u boks samo dva kruga kasnije i još izgubio puno vremena zbog problema s promjenom prednje desne gume. Finac se na stazu vratio iza Norrisa i Leclerca, a iza njega je Pérez prestigao Ricciarda za šestu poziciju. U 33. krugu gume su promijenili Leclerc i Ricciardo. Verstappen je po nove gume otišao u 40. krugu. Red Bullova ekipa brzo je montirala hard gume, te se Nizozemac vratio na stazu osam sekundi iza Hamiltona. Lov je počeo, preostalo mu je 16 krugova. Pokušavajući pobjeći Nizozemcu Hamilton je srušio rekord Formule 1 po broju krugova provedenih u vodstvu (5112).